[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.11.2005

SEK(2005) 1546 endelig

Forslag til

INTERN AFTALE

om ændring af den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen

(forelagt af Kommissionen)

BEGRUNDELSE

Forhandlingerne om en revision af AVS/EF-partnerskabsaftalen blev afsluttet på ministerkonferencen den 23. februar 2005. Den reviderede aftale blev undertegnet på AVS/EF-Ministerrådets møde i Luxembourg den 25. juni 2005. Med henblik på den reviderede aftales ikrafttrædelse vedtog AVS/EF-Ministerrådet under henvisning til aftalens artikel 95, stk. 3, en afgørelse om overgangsforanstaltninger for tidsrummet mellem den reviderede aftales undertegnelse til dens ikrafttrædelse.

Med vedtagelsen af disse overgangsforanstaltninger fastsættes det, at de reviderede bestemmelser anvendes på foreløbigt grundlag med undtagelse af de bestemmelser, der vedrører frigivelse og anvendelse af de nye finansielle ressourcer, idet disse bestemmelser ikke kan bringes i anvendelse, før de nye flerårige finansielle rammer træder i kraft, jf. bilag Ia i den reviderede aftale.

Fællesskabet og dets medlemsstater må træffe de fornødne foranstaltninger med henblik på gennemførelsen af den reviderede aftale.

På baggrund heraf vedtager medlemsstaterne forsamlet i Rådet ændringer til den gældende interne aftale for at tage højde for de bestemmelser i den ændrede aftale, som har følger på deres kompetenceområde med hensyn til, hvilke foranstaltninger der skal træffes, og hvilke procedurer der skal følges.

Ændringerne til den interne aftale træder i kraft, når de er blevet ratificeret af de nationale parlamenter.

Eftersom de fleste bestemmelser i den ændrede aftale finder anvendelse på foreløbigt grundlag, mener Kommissionen endvidere, at ændringerne til den interne aftale også bør finde foreløbig anvendelse pr. 25. juni 2005.

Kommissionen foreslår, at medlemsstaternes regering vedtager de vedlagte ændringer til den interne aftale og vedtager vedlagte afgørelse om foreløbig anvendelse af denne aftale.

Forslag til

INTERN AFTALE

om ændring af den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen

REPRÆSENTANTERNE FOR REGERINGERNE FOR DET EUROPÆISKE FÆLLESSKABS MEDLEMSSTATER, FORSAMLET I RÅDET, ER -

under henvisning til traktaten om oprettelse af Det Europæiske Fællesskab, i det følgende benævnt "traktaten",

under henvisning til AVS/EF-partnerskabsaftalen, der blev undertegnet i Cotonou, Benin, den 23. juni 2000, i det følgende benævnt "AVS/EF-aftalen",

under henvisning til den aftale om ændring af AVS/EF-aftalen, der blev undertegnet i Luxembourg den 25. juni 2005, i det følgende benævnt "den reviderede AVS/EF-aftale",

under henvisning til forslag fra Kommissionen, og

ud fra følgende betragtninger:

1. Rådet bemyndigede ved afgørelse af 27. april 2004 Kommissionen til at indlede forhandlinger med AVS-staterne om ændring af AVS/EF-aftalen. Disse forhandlinger afsluttedes i Bruxelles den 23. februar 2005. Den reviderede AVS/EF-aftale blev undertegnet i Luxembourg den 25. juni 2005.

2. Heraf følger, at der bør træffes afgørelse om ændring af den interne aftale om, hvilke foranstaltninger der skal træffes, og hvilke procedurer der skal følges ved gennemførelse af AVS/EF-partnerskabsaftalen.

3. Den procedure, der er fastsat ved den interne aftale, må ændres for at tage højde for den ændring af artikel 96 og 97, som er gennemført i den reviderede AVS/EF-aftale. Proceduren må også ændres af hensyn til den nye artikel 11b om samarbejde om bekæmpelse af massespredningsvåben. Det første stykke i nævnte bestemmelse er et væsentligt element i den reviderede AVS/EF-aftale.

TRUFFET FØLGENDE AFGØRELSE:

Eneste artikel

Den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen, ændres som følger:

A. ORDLYDEN TIL ARTIKLERNE I DEN INTERNE AFTALE

4. Artikel 3 affattes således:

Rådet, som handler i overensstemmelse med proceduren i bilaget, fastsætter medlemsstaternes holdning til anvendelsen af artikel 11b, 96 og 97 i AVS/EF-aftalen for så vidt angår spørgsmål, der henhører under medlemsstaternes kompetence.

Vedrører de planlagte foranstaltninger områder, der henhører under medlemsstaternes kompetence, kan Rådet også træffe afgørelse på en medlemsstats initiativ.

5. Artikel 8 affattes således:

Denne aftale godkendes af de enkelte medlemsstater som fastsat i deres forfatning. Regeringen for de enkelte medlemsstater giver Rådets generalsekretariat notifikation, når den procedure, der er nødvendig for aftalens ikrafttræden, er afsluttet.

Den reviderede aftale træder i kraft samtidig med den reviderede AVS/EF-aftale, forudsat at bestemmelserne i stk. 1 er opfyldt[1]. Den reviderede aftale er gældende, så længe den reviderede AVS/EF-aftale er i kraft.

6. Artikel 9 affattes således:

Denne aftale, der udfærdiges i ét eksemplar på dansk, engelsk, estisk, finsk, fransk, græsk, italiensk, lettisk, litauisk, maltesisk, nederlandsk, polsk, portugisisk, slovakisk, slovensk, spansk, svensk, tjekkisk, tysk og ungarsk, idet alle tyve tekster har samme gyldighed, deponeres i arkiverne i Rådets generalsekretariat, som fremsender en bekræftet genpart til hver af signatarstaternes regeringer.

B. ORDLYDEN TIL BILAGET TIL DEN INTERNE AFTALE

7. Bilaget affattes således:

BILAG

1. Medmindre der er tale om et specielt hastende tilfælde, påhviler det Fællesskabet at udtømme alle muligheder for politisk dialog med en AVS-stat, jf. artikel 8 i AVS/EF-aftalen, inden den konsultationsproces, der omhandles i aftalens artikel 96, indledes. Den i artikel 8 omhandlede dialog iværksættes på et systematisk og formelt grundlag, som fastsat i artikel 2 i bilag VII til aftalen. Er Den Blandede Parlamentariske Forsamling inddraget, varetages dialogen på nationalt og regionalt niveau af de siddende to formænd eller en særligt udpeget repræsentant.

2. Når Rådet har udtømt alle muligheder for dialog, jf. artikel 8 i aftalen, og det på Kommissionens eller en medlemsstats initiativ konstaterer, at en AVS-stat har misligholdt en forpligtelse i forbindelse med et af de væsentlige elementer, der omhandles i den reviderede AVS/EF-aftales artikel 9 og 11b, eller i alvorlige tilfælde af korruption, anmoder det - medmindre der er tale om et særligt hastende tilfælde - den pågældende AVS-stat om at indlede konsultationer som omhandlet i den reviderede AVS/EF-aftales artikel 96 og 97.

Rådet træffer afgørelse med kvalificeret flertal.

Under konsultationerne repræsenteres Fællesskabet af Rådets formandskab og Kommissionen, idet Fællesskabet tilstræber lighed i repræsentationsgraden. Konsultationerne, som koncentreres om, hvilke foranstaltninger den berørte part skal iværksætte, gennemføres som fastlagt i bestemmelserne i bilag VII til den reviderede AVS/EF-aftale.

3. Lykkes det trods alle bestræbelser ikke at finde nogen løsning, kan Rådet efter udløbet af de frister, der er fastsat for konsultationerne i den reviderede AVS/EF-aftales artikel 11b, 96 og 97, eller omgående, hvis der er tale om hastende tilfælde, eller anmodningen om konsultationer er blevet afvist, i henhold til nævnte artikler på forslag af Kommissionen beslutte med kvalificeret flertal at træffe relevante foranstaltninger, og herunder delvis suspension. En fuldstændig suspension af den reviderede AVS/EF-aftales anvendelse på det berørte AVS-land, kræver, at Rådet træffer afgørelse med enstemmighed.

Disse foranstaltninger gælder, indtil Rådet på grundlag af proceduren i første afsnit har vedtaget en beslutning om ændring eller ophævelse af de tidligere trufne foranstaltninger, eller i givet fald til udløbet af det tidsrum, der er angivet i beslutningen.

Med henblik herpå tager Rådet regelmæssigt, og mindst hver sjette måned, ovennævnte foranstaltninger op til fornyet behandling.

Formanden for Rådet giver den pågældende AVS-stat og AVS/EF-Ministerrådet meddelelse om de således vedtagne foranstaltninger, inden de sættes i kraft.

Rådets beslutning offentliggøres i Den Europæiske Unions Tidende. Vedtages foranstaltningerne umiddelbart, underrettes AVS-staten og AVS/EF-Ministerrådet herom samtidig med, at der anmodes om afholdelse af konsultationer.

4. Europa-Parlamentet underrettes omgående fuldt ud om enhver beslutning, der vedtages i medfør af pkt. 1 og 2 i dette bilag.

Forslag til

Afgørelse truffet af repræsentanterne for medlemsstaternes regeringer,forsamlet i Rådet

.

REPRÆSENTANTERNE FOR REGERINGERNE FOR DET EUROPÆISKE FÆLLESSKABS MEDLEMSSTATER, FORSAMLET I RÅDET, HAR -

under henvisning til traktaten om oprettelse af Det Europæiske Fællesskab, i det følgende benævnt "traktaten",

under henvisning til AVS/EF-partnerskabsaftalen, der blev undertegnet i Cotonou, Benin, den 23. juni 2000, i det følgende benævnt "AVS/EF-aftalen",

under henvisning til den aftale om ændring af AVS/EF-aftalen, der blev undertegnet i Luxembourg den 25. juni 2005, i det følgende benævnt "den reviderede AVS/EF-aftale", og

under henvisning til forslag fra Kommissionen, og

ud fra følgende betragtninger:

1) Ministerrådet har i medfør af artikel 95, stk. 3, i den reviderede AVS/EF-aftale vedtaget en afgørelse om overgangsforanstaltninger, som skal anvendes i perioden fra den reviderede AVS/EF-aftales undertegnelsesdato, dvs. den 25. juni 2005, til dens ikrafttrædelse[2].

2) Vedtagelsen heraf indebærer, at bestemmelserne i den reviderede AVS/EF-aftale træder i kraft umiddelbart med undtagelse af bestemmelser, der vedrører frigivelse og anvendelse af de nye finansielle midler.

3) Medlemsstaterne forsamlet i Rådet har vedtaget ændringer til den interne aftale om, hvilke foranstaltninger der skal træffes, og hvilke procedurer der skal følges ved gennemførelsen af den reviderede AVS/EF-aftale. Den ændrede interne aftale kan først træde i kraft, når de enkelte medlemsstater har vedtaget den som fastsat i deres forfatning.

4) I henhold til artikel 2 i afgørelsen om overgangsforanstaltninger, som skal anvendes i perioden fra den reviderede AVS/EF-aftales undertegnelsesdato, dvs. den 25. juni 2005, til dens ikrafttrædelse, skal medlemsstaterne og Fællesskabet hver især træffe de foranstaltninger, der er nødvendige for gennemførelsen heraf.

5) Med henblik på fastlæggelse af, hvilke procedurer der skal følges af medlemsstaterne i den umiddelbare gennemførelse af AVS/EF-aftalen, bør der fastsættes bestemmelser for den foreløbige iværksættelse af den ændrede interne aftale -

TRUFFET FØLGENDE AFGØRELSE:

Artikel 1

Bestemmelserne i den ændrede interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS/EF-partnerskabsaftalen, anvendes midlertidigt fra den 25. juni 2005.

Teksten til den ændrede interne aftale er vedlagt denne afgørelse.

Artikel 2

Denne afgørelse træder i kraft samtidig med de foreløbige foranstaltninger med henblik på den umiddelbare iværksættelse af den reviderede AVS/EF-aftale.

Den er gældende indtil ikrafttrædelsen af den ændrede interne aftale om de foranstaltninger, der skal træffes, og de procedurer, der skal følges ved gennemførelse af AVS/EF-partnerskabsaftalen.

Artikel 3

Denne afgørelse offentliggøres i De Europæiske Unions Tidende.

Udfærdiget i Bruxelles

På vegne af medlemsstaternes regeringer

Formand

[1] Rådets generalsekretariat vil offentliggøre datoen for den ændrede aftales ikrafttrædelse i Den Europæiske Unions Tidende.

[2] AVS-EF 2128/05